To dieseltyve blev sent torsdag aften taget på fersk gerning, da de var i færd med at stjæle diesel fra en ubeboet ejendom i Testrup ved Aars.

Nordjyllands Politi kunne sent torsdag aften anholde to dieseltyve, som var i gang med at tømme en dieseltank på en ubeboet landejendom i Testrup ved Aars. Politiet modtog klokken 22.58 en anmeldelse om, at to mænd var i færd med at pumpe diesel fra en dieseltank over i en plastiktønde. Tønden stod på en boogietrailer sammen med andre tomme tønder. Da gerningsmændene fandt ud af, at de var blevet opdaget, løb de fra stedet. Klokken 23.30 blev mændene dog fundet af en hundepatrulje og taget med på stationen til afhøring. Der er tale om en 22-årig og en 23-årig mand. De kørte i en sølvgrå VW Passat, og politiet vil gerne høre fra vidner, som eventuelt har set bilen på andre gerningssteder. Nordjyllands Politi kan kontaktes på telefonnummer 114.